Diari Oficial de la Generalitat Valenciana


Sumari del DOGV 9664, del 18-08-2023 (2023/8810)

RESOLUCIÓ de 7 d'agost de 2023, del director general de Relacions amb les Corts, de la Presidència de la Generalitat, per la qual es publica l'addenda per la qual es modifica l'annex del conveni entre el Ministeri de Cultura i la Comunitat Valenciana sobre gestió d'arxius de titularitat estatal subscrit en data 24 de setembre de 1984, per nova seu de l'Arxiu Històric Provincial de Castelló.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9664

Data del DOGV
:   18-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8810


Data del document
:   07-08-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 7 d'agost de 2023, del director general de Relacions amb les Corts, de la Presidència de la Generalitat, per la qual es publica l'addenda per la qual es modifica l'annex del conveni entre el Ministeri de Cultura i la Comunitat Valenciana sobre gestió d'arxius de titularitat estatal subscrit en data 24 de setembre de 1984, per nova seu de l'Arxiu Històric Provincial de Castelló. [2023/8810]  
  
La Generalitat, a través de Conselleria d'Educació, Cultura i Esport, i el Ministeri de Cultura i Esport han subscrit, prèvia tramitació reglamentària, els dies 17 i 21 de juliol de 2023, l'addenda per la qual es modifica l'annex del conveni entre el Ministeri de Cultura i la Comunitat Valenciana sobre gestió d'arxius de titularitat estatal subscrit en data 24 de setembre de 1984, per nova seu de l'Arxiu Històric Provincial de Castelló, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 3 d'agost de 2023 i número 934/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 7 d'agost de 2023.- El director general de Relacions amb les Corts: Jorge Bellver Casaña.  
  
  
Addenda per la qual es modifica l'annex del Conveni entre el Ministeri de Cultura i la Comunitat Valenciana sobre gestió d'arxius de titularitat estatal, subscrit en data 24 de setembre de 1984, per la nova seu de l'Arxiu Històric Provincial de Castelló  
  
D'una part, Miquel Octavi Iceta i Llorens, ministre de Cultura i Esport, en virtut del Reial decret 8/2020, de 12 de gener (BOE 13.1.2020), i en l'exercici de les competències atribuïdes en els articles 6.k i 48.2 de la Llei 40/2015, d'1 d'octubre, de règim jurídic del sector públic.  
D'una altra part, Raquel Tamarit Iranzo, consellera d'Educació, Cultura i Esport, en nom i representació de la Generalitat, en virtut del nomenament efectuat mitjançant el Decret 12/2022, de 14 de maig, del president de la Generalitat, pel qual es nomena la persona titular de la Conselleria d'Educació, Cultura i Esport, que actua en virtut de les facultats conferides per l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, per l'article 4 del Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport i per l'article 6.3 del Decret 176/2014, de 10 d'octubre, del Consell, pel qual es regulen els convenis que subscriu la Generalitat i el seu registre, i que està autoritzada per a la signatura la present addenda per acord del Consell de 12 de juliol de 2023.  
  
Les dues parts es reconeixen mútuament i en la representació en què cadascuna intervé amb capacitat legal per a signar aquesta addenda al conveni esmentat  
  
Manifesten  
Primer. Que en data 24 de setembre de 1984 el Ministeri de Cultura i la Comunitat Valenciana van subscriure un conveni sobre gestió dels arxius de titularitat estatal. Aquest conveni, que va ser publicat en el Boletín Oficial del Estado de data 19 de gener de 1985, tenia per objecte regular la gestió dels arxius de titularitat estatal radicats a la Comunitat Valenciana, que havia sigut transferida en virtut del Reial decret 1066/1983, de 13 d'octubre. En l'annex de l'indicat conveni figuraven els quatre arxius la gestió dels quals va ser transferida a la Generalitat Valenciana, amb el detall de les corresponents ubicacions físiques.  
  
Segon. Que el Ministeri de Cultura i Esport, a través de l'organisme autònom Gerència d'Infraestructures i Equipaments de Cultura, ha construït un nou immoble, situat al carrer de José María Mulet Ortiz, 1, a fi de destinar-lo a la nova seu de l'Arxiu Històric Provincial de Castelló.  
I que a l'empara del que es disposa en l'apartat 4) Edificis i instal·lacions, de l'esmentat conveni de gestió d'arxius de titularitat estatal subscrit entre les dues administracions, el Ministeri de Cultura i Esport, d'acord amb la Conselleria d'Educació, Cultura i Esport de la Generalitat Valenciana, ha considerat convenient traslladar la seu actual de l'Arxiu Històric Provincial de Castelló, situat al carrer de Rafalafena, 29, de Castelló de la Plana, a l'edifici situat al carrer de José María Mulet Ortiz, 1, de Castelló de la Plana, la titularitat del qual pertany a l'Estat, amb la finalitat d'atendre el millor funcionament d'aquest servei públic.  
  
  
Tercer. Que, així mateix, s'han produït variacions en la denominació de les vies públiques on se situen els arxius de titularitat estatal i gestió autonòmica següents: Arxiu del Regne de València, Arxiu Històric Provincial d'Alacant i Arxiu Històric d'Orihuela. I per aquest motiu és procedent regularitzar-ne la situació actual.  
Per tot el que s'ha exposat, les dues parts acorden formalitzar la modificació de l'annex del conveni indicat, de conformitat amb les següents  
  
  
CLÀUSULES  
  
Primera. Objecte de l'addenda  
Mitjançant aquesta addenda s'acorda traslladar l'Arxiu Històric Provincial de Castelló des de la seu actual al carrer de Rafalafena, 29, de Castelló de la Plana, fins a l'immoble de titularitat estatal situat al carrer de José María Mulet Ortiz, 1, de Castelló de la Plana  
Així mateix, s'actualitzen les adreces dels següents arxius de titularitat estatal i gestió autonòmica situats a la Comunitat Valenciana, incloses en l'annex del Conveni entre el Ministeri de Cultura i la Comunitat Valenciana sobre gestió dels arxius de titularitat estatal, subscrit el 24 de setembre de 1984:  
- Arxiu del Regne de València, al passeig de l'Albereda, 22, per canvi de denominació (abans, Pintor Pinazo, 22).  
- Arxiu Històric Provincial d'Alacant, al carrer de Guillem de Castro, 3 (abans, c/ Juan Bautista Lafora, s/n)  
- Arxiu Històric d'Orihuela (Alacant), a la plaça del Marqués de Rafal, 1 (abans, Alfonso XIII)  
- Arxiu Històric Provincial de Castelló, la nova seu del qual queda emplaçada al carrer de José María Mulet Ortiz, 1  
  
Segona. Règim de gestió  
No es modifiquen ni s'alteren el règim de gestió i els compromisos establits per les parts signants del conveni l'annex del qual és objecte de modificació a través d'aquesta addenda.  
Per això, l'increment de despeses, tant de personal com de funcionament, que ocasione la nova seu de l'Arxiu Històric Provincial de Castelló serà assumit íntegrament per la Generalitat Valenciana, conforme a les seues disponibilitats pressupostàries, en l'exercici de les seues competències de gestió.  
  
Tercera. Obligacions en matèria de publicitat i transparència  
Les parts intervinents compliran les obligacions de transparència previstes en la Llei 19/2013, de 9 de desembre, de transparència, accés a la informació pública i bon govern. Així, la Conselleria d'Educació, Cultura i Esport haurà de publicar aquesta addenda en el portal de transparència de la Generalitat (GVA Oberta), en el termini de 10 dies hàbils des de la inscripció del conveni en el Registre de convenis de la Generalitat, de conformitat amb el que es preveu en els articles 3 i 21 de la Llei 1/2022, de 13 d'abril, de transparència i bon govern de la Comunitat Valenciana, en relació amb l'article 12 del Decret 105/2017, de 28 de juliol, del Consell. Mentre que des del Ministeri de Cultura i Esport es tramitarà la inscripció de l'addenda en el registre electrònic estatal d'òrgans i instruments de cooperació del sector públic estatal, en el termini de 5 dies hàbils des que es formalitze i es publique en el Boletín Oficial del Estado en el termini de 10 dies hàbils, d'acord amb el que s'estableix en la disposició addicional setena de la Llei 40/2015, d'1 d'octubre, de règim jurídic del sector públic.  
Així mateix, aquesta addenda serà publicada en el Diari Oficial de la Generalitat Valenciana.  
  
Quarta. Règim jurídic d'aplicació  
Aquesta addenda es regirà, entre altres, per les següents normes: articles 148.1.15a i 16a, l'article 148.1.28a de la Constitució espanyola; article 51 de l'Estatut d'Autonomia de la Comunitat Valenciana; Llei 16/1985, de 25 de juny, del patrimoni històric espanyol; Reial decret 4099/1982, de 29 de desembre, sobre traspàs de funcions i serveis de l'Estat a la Comunitat Valenciana en matèria de cultura; articles 1 i 5.1.x del Reial decret 509/2020, de 5 de maig, pel qual es desenvolupa l'estructura orgànica bàsica del Ministeri de Cultura i Esport, d'acord amb la redacció Reial decret 124/2022, de 15 de febrer, pel qual es modifiquen el Reial decret 139/2020, de 28 de gener, pel qual s'estableix l'estructura orgànica bàsica dels departaments ministerials, i el Reial decret 509/2020, de 5 de maig, pel qual es desenvolupa l'estructura orgànica bàsica del Ministeri de Cultura i Esport; i el Reial decret 1708/2011, de 18 de juny, pel qual s'estableix el Sistema Espanyol d'Arxius i es regula el Sistema d'Arxius de l'Administració general de l'Estat i dels seus organismes públics i el seu règim d'accés.  
  
  
Cinquena. Data d'inici d'eficàcia de l'addenda  
Aquesta addenda serà eficaç una vegada inscrita, en el termini de 5 dies hàbils de ser formalitzada, en el Registre electrònic estatal d'òrgans i instruments de cooperació del sector públic estatal, sense perjudici del que es refereix al trasllat a la nova seu de l'Arxiu Històric Provincial de Castelló, situada al carrer de José María Mulet Ortiz, número 1, de Castelló de la Plana, que tindrà efectes a partir del dia en què el Ministeri de Cultura i Esport realitze l'acta de lliurament de l'edifici a la Conselleria d'Educació, Cultura i Esport, per a convertir-lo en servei públic.  
  
I en prova de conformitat, se subscriu aquesta addenda al lloc i la data indicats.  
  
21.07.2023. El ministre de Cultura i Esport: Miquel Octavi Iceta i Llorens.  
17.07.2023. La consellera d'Educació, Cultura i Esport: Raquel Tamarit Iranzo.